Bertel Haarder (V), 2011-02-01:
Det er sent.
Folketingets debatter udvider sig, til de fylder den tid, der er til rådighed, men jeg skal prøve at være kort.
For halvanden uge siden var jeg i Folketingets Sundhedsudvalg, hvor jeg redegjorde for Sundhedsstyrelsens lille rapport fra den 17. december 2010, hvoraf det fremgår, at der er et klart behov for en udvidelse af respirationscentrenes kapacitet.
Der gøres også opmærksom på, at selv mindre kapacitetsforøgelser kan have stor effekt på ventelisterne, og endelig gøres der opmærksom på, at en måneds ventetid som maks. ikke er meningsfuld.
Men som sagt er ventetiderne for lange.
Paradoksalt nok skyldes kapacitetsproblemerne respirationscentrenes succes.
Siden etableringen i 1990 er der sket en meget stor udvidelse af patientgruppen.
De gode behandlingsresultater har betydet, at flere patienter overlever længere trods deres sygdom eller handicap, samtidig med at de heldigvis også opnår en bedre livskvalitet, og nu er det blevet muligt at behandle patienter, som ikke tidligere kunne tilbydes respirationsbehandling.
Men de gode resultater fører jo så til, at flere patienter skal behandles, og det giver ventetider.
Der er en arbejdsdeling mellem på den ene side respirationscentrene og på den anden side intensivafdelingerne.
Det er beskrevet i Sundhedsstyrelsens vejledning vedrørende kronisk respirationsinsufficiens fra 1990.
Det fremgår af vejledningen, at respirationscentrene har det overordnede tilsyn og skal yde bistand, rådgivning og vejledning vedrørende behandling, også akut, af patienter med respirationsbesvær, som ikke har baggrund i en lungelidelse.
Det har ikke ligget i vejledningens intention, at respirationscentrene skulle varetage alle opgaver, herunder modtage patienter med kronisk respirationsbesvær ved akut opståede problemstillinger.
Det er derfor Sundhedsstyrelsens vurdering, at en relevant intensivafdeling som udgangspunkt bør kunne varetage den akutte situation efter respirationscentrenes instruks.
Disse centre er derfor ikke dimensionerede eller bemandede til at være de modtagende afdelinger for respiratorbrugere med akutte indlæggelseskrævende sygdomme.
Den opgave skal for respiratorbrugere løses af det nærmeste hospital med akutmodtagelse, ligesom det er tilfældet med patienter med andre kroniske tilstande.
Som bekendt er det regionerne, der som sygehusejere har ansvaret for at sikre den tilstrækkelige kapacitet i sundhedsvæsenet, og Region Hovedstaden og Region Midtjylland har da også planlagt udvidelser af den nuværende kapacitet.
Region Hovedstaden har oplyst, at Respirationscenter Øst og det tidligere Institut for Respirator Patienter, IRP, fusioneres fysisk på Glostrup Hospital i slutningen af dette år.
Region Midtjylland har besluttet, at der skal ske en udbygning og opdatering af Respirationscenter Vest i nybyggede lokaler i Skejby.
Sengetallet udvides pr. 1. juni 2011 til 8 sengepladser mod de nuværende 7.
Inden for en 2-3-årig periode er der mulighed for en yderligere udvidelse til 11 senge.
Alt i alt betyder det, at der inden for de kommende år vil være 22 senge til rådighed mod de nuværende 18.
Derudover har Sundhedsstyrelsen med den nye specialevejledning for anæstesiologi skabt mulighed for, at Odense Universitetshospital kan indgå i et formaliseret samarbejde med et af respirationscentrene.
Hospitalet forventer at afklare opgaven og de konkrete snitflader i samarbejdet med Respirationscenter Vest.
Region Syddanmark har oplyst, at implementeringen tidligst vil kunne iværksættes i midten af næste år, 2012.
Der er altså planlagt en række initiativer, men det må konstateres, at kapaciteten ikke er tilstrækkelig, og derfor er der behov for at gå andre veje for at udvide kapaciteten på kort sigt.
Ministeriet har indkaldt faglige eksperter og ledelsesrepræsentanter for regionerne til møde på torsdag med henblik på at aftale konkrete initiativer, der også på kort sigt kan udvide kapaciteten på respirationscentrene.
Region Nordjylland og Region Sjælland har f.eks. vist interesse for at bistå og samarbejde med de to centre med henblik på at løfte visse opgaver på et mindre specialiseret niveau.
Et andet vigtigt punkt er samarbejdet mellem intensivafdelingerne og respirationscentrene.
Ministeriet vil også gå i dialog med
Region Syddanmark om mulighederne for at fremskynde implementeringen af det nye respirationscenter på Odense Universitetshospital, som jeg nævnte før.
Vi skal inddrage patientforeningerne i det fremadrettede arbejde.
Vi vil derfor tage initiativ til, at der i en bredere kreds af patientforeninger, faglige miljøer og relevante myndigheder drøftes mere langsigtede løsninger på området.
Jeg har forventning til, at de relevante parter kan bidrage konstruktivt til at finde konkrete løsninger på disse kapacitetsproblemer.
Som jeg sagde på samrådet for halvanden uge siden, vil jeg selvfølgelig orientere Sundhedsudvalget om resultaterne af disse initiativer, så snart de foreligger.